Hou vas aan jou geloof | Netwerk24
Deur Stephan Joubert 21 Junie 2021 05:10
Seilbote hou nie van windstiltes nie. Gelowiges ook nie. Geestelike windstiltes is niks lekker nie. Om een of ander rede is die idee by ons ingeprent dat die regte winde altyd in "groot" gelowiges se lewens moet waai. Wel, hier's 'n nuusflits: Die geloofshelde van die Bybel het ook windstiltes geken.
Vat maar vir Elia, Job of Jeremia. Hulle elkeen het 'n keer of wat gevoel God is baie ver van hulle af. Nader aan ons eie tyd het Martin Luther eenkeer selfs na God verwys as Deus absconditus, die afwesige God. In sulke tye het dit vir Luther gelyk of God nêrens te vind is nie. Tog het hyself, en al die Bybelse figure wat ook sulke gevoelens beleef het, geweet hulle is steeds aan God vasgeknoop. Hulle het geweet God hoor. Hy is nooit weg nie, al voel dit soms so. Leer by hulle, en doen dieselfde.